ข้าวขึ้นราคา
มาละเหวย มาละวา เกษตรกรชาวนา เฮโลมาจำนำข้าวนาปรัง
14 มิ.ย. 2555

มาละเหวย มาละวา เกษตรกรชาวนา เฮโลมาจำนำข้าวนาปรัง
หลังจากน้ำท่วมปีนี้คาดว่าการปลูกข้าวนาปรังจะได้ผลผลิตดีกว่าปีก่อน แถมราคารับจำนำก็สูงทำให้คาดว่าเกษตรกรจะแห่นำข้าวนาปรังเข้าโครงการจำนำ 
ไม่รอช้า! บอร์ดธนาคารเพื่อการเกษตรและสหกรณ์การเกษตร (ธ.ก.ส.) ประชุมเคาะโต๊ะปรับประมาณการรับจำนำข้าวนาปรังฤดูกาลผลิตปี 2555 ใหม่ จากเดิมคาดว่าจะมีผลผลิต 8 ล้านตัน ปรับเพิ่มขึ้นเป็น 11.1 ล้านตัน 
เงินรับจำนำก็ปรับเพิ่มขึ้นจาก 1.2 แสนล้านบาท เป็น 1.61 แสนล้านบาท เพิ่มขึ้นถึง 4 หมื่นล้านบาท 
“สุพัฒน์ เอี้ยวฉาย” ผู้อำนวยการฝ่ายกิจการนโยบายรัฐ ธ.ก.ส. รีบประสานงานกระทรวงการคลัง เร่งหาเงินมาใช้ในโครงการรับจำนำข้าว 
งานนี้ช้าไม่ได้แล้วคร้าบ
โพสต์ทูเดย์ ธ.ก.ส. ปรับวงเงินรับจำนำข้าวนาปรังพุ่งกว่า 1.6 แสนล้านบาท หลังคาดเกษตรกรเฮโลขนข้าวเข้าโครงการกว่า 11 ล้านตัน 
นายสุพัฒน์ เอี้ยวฉาย ผู้อำนวยการฝ่ายกิจการนโยบายรัฐ ธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ที่ประชุมคณะกรรมการ ธ.ก.ส. รับทราบการปรับประมาณการการรับจำนำข้าวนาปรังฤดูกาลผลิตปี 2555 ใหม่ จากเดิมที่คาดว่า น่าจะได้ผลผลิต 8 ล้านตัน และใช้วงเงินในการรับจำนำ 1.2 แสนล้านบาท ได้ปรับเพิ่มใหม่เป็น 11.1 ล้านตัน และคาดว่าน่าจะใช้เงินในการรับจำนำเพิ่มเป็น 1.61 แสนล้านบาท หรือเพิ่มขึ้นอีกประมาณ 4 หมื่นล้านบาท 
เนื่องจากพบว่า การปลูกข้าวนาปรังหลังจากน้ำท่วม ทำให้ได้ผลผลิตดีกว่าปีก่อน ประกอบกับราคารับจำนำสูงทำให้คาดว่าเกษตรกรส่วนใหญ่ซึ่งอยู่ในภาคกลาง จะนำข้าวนาปรังเข้าโครงการทั้งหมด 
ทั้งนี้ได้ประสานงานทางกระทรวงการคลังแล้วว่าให้ทางสำนักบริหารหนี้สาธารณะ หรือ สบน. เร่งเรื่องการหาแหล่งเงินเพื่อนำมาใช้ในโครงการรับจำนำนาปรังในรอบนี้ทั้งหมดตามข้อตกลงที่ได้ทำไว้กับ ธ.ก.ส. 
" พอน้ำลดเกษตรกรก็เร่งปลูกข้าวกันใหญ่ ซึ่งปกติข้าวนาปรังจะได้ผลผลิตสูงกว่านาปีอยู่แล้ว เพราะสามารถบริหารจัดการน้ำได้ ยิ่งทำให้ผลผลิตต่อรายสูงขึ้น " นายสุพัฒน์กล่าว 
นายสุพัฒน์กล่าวอีกว่า ขณะนี้ยังพบเรื่องการทุจริต หรือการสวมสิทธิ์ข้าวนาปรัง แต่ก็ได้มอบหมายให้เจ้าหน้าที่ช่วยตรวจสอบเรื่องผลผลิตต่อไร่ของเกษตรกร ขณะที่กระทรวงพาณิชย์ก็เข้มงวดเรื่องการลักลอบนำข้าวจากต่างประเทศเข้ามาในด่านชายแดนจึงทำให้ยังไม่พบความผิดปกติเรื่องการรับจำนำในรอบนี้